पार्क में फव्वारे वगैरा भी हैं और इनके चलने का सुबह और शाम समय है । थोडी दूर चलकर मैने बाइक की टंकी पैट्रोल से फुल करा ली । इसके बाद करीब दस किलोमीटर ही चला था कि राई नाम की एक जगह पर बाइक बंद हो गयी । बाइक जहां पर बंद हुई वो जगह थी राई और उस गांव का गेट था वहीं पर । सौभाग्य से गेट के बिलकुल बराबर में उस समय एक बाइक रिपेयरिंग की दुकान खुली थी । मुझे तो उम्मीद ही नही थी कि इस समय कोई दुकान खुली मिलेगी पर चलो बढिया है । दुकान पर एक लडका मौजूद था जिसे मैने बाइक दिखायी तो उसने सबसे पहले प्लग को देखा और नया प्लग निकालकर लगाया बाइक फिर भी स्टार्ट नही हुई बल्कि एक काम और हो गया कि बाइक ​की किक में प्रेशर खत्म हो गया । इसे देखकर वो लडका घबरा गया और बोला कि बोर्ड पर जो नम्बर लिखा है उसे मिला दो । मै अब समझा कि वो चेला था और सुबह सुबह दुकान खोलकर उसकी सफाई करने के लिये बैठा था । मैने उसके उस्ताद का नम्बर मिलाया तो उसने बताया कि मै रास्ते में हूं और पांच मिनट में पहुंच रहा हूं । मै इंतजार करने लगा । उसके बाद उसका मालिक यानि मेन मिस्त्री आया और उसने कुछ तेल वगैरा डालकर और कुछ जुगाड सा करके बाइक स्टार्ट तो कर दी पर बोला कि आपकी बाइक के वाल कमजोर हो गये हैं और ये नये डालने होंगे । मैने इस टूर के लिये बाइक की सर्विस करवा कर खडी कर दी थी कई दिन पहले और मुझे ऐसी कोई उम्मीद नही थी । पर मुझे वापस जाना भी मंजूर नही था । बडी मुश्किलो से घर और नौकरी से समय निकालकर बच्चो से आज्ञा लेकर और पैसो का इंतजाम करके तब कहीं टूर के लिये निकलना होता है ।